Atminties hierarchija

Atminties hierarchija – kompiuterio atminties palyginimas ir išrikiavimas iš procesoriaus perspektyvos, atsižvelgiant į 3 parametrus – kreipties trukmę, talpą ir bito kainą. Atvaizduojant vaizdiniu būdu gaunama piramidė, kurios viršūnėje – greičiausia ir arčiausiai procesoriaus esanti atmintis (jos yra mažai), o apačioje – lėčiausia (jos yra daug) ir toliausiai nuo procesoriaus.

Praktikoje siekiama išgauti optimaliausią procesoriaus veikimą su mažu kiekiu greitos ir brangios atminties kartu su dideliu kiekiu lėtos ir pigios atminties.

Tarp pagrindinių atminties charakteristikų – kainos, talpos ir kreipties laiko egzistuoja santykiai:
 Kuo mažesnė kreipties trukmė, tuo didesnė bito kaina.
 Kuo didesnė talpa, tuo mažesnė bito kaina.
 Kuo didesnė talpa, tuo ilgesnė kreipties trukmė.

Šiuolaikinė kompiuteriuose naudojama atminties hierarchija:
 Procesoriaus registrai – greičiausios įmanomos kreipties (dažniausiai 1 procesoriaus ciklas). Kelių tūkstančių baitų dydžio.
 Procesoriaus spartinančioji atmintinė – kelių lygių (iki 5), talpa kilobaitais ar megabaitais.
 Pagrindinė atmintis – talpa megabaitais arba gigabaitais.
 Didelės talpos atmintinė – talpa gigabaitais arba terabaitais.
 Keičiamosios laikmenos – talpa gigabaitais arba terabaitais.

 Šaltiniai 

Kategorija:Kompiuterio atmintis